ບັນດາກຸ່ມສິດທິມະນຸດ ເປັນຫ່ວງ ເລື້ອງການສົ່ງ ອົບພະຍົບມຽນມາ ຢູ່ໄທ ກັບຄືນບ້ານ (ວີດີໂອກ່ຽວຂ້ອງ)
ບັນດາກຸ່ມສິດທິມະນຸດ ເປັນຫ່ວງກັບ ການສົ່ງອົບພະຍົບກະຫລ່ຽງ ກັບຄືນສູ່ມຽນມາ ຈາກສູນອົບພະຍົບ ທີ່ຢູ່ເລາະລຽບຊາຍແດນ ຂອງປະເທດໄທ.
ອຳນາດປົກຄອງທະຫານຂອງໄທ ກ່າວວ່າ ຕົນໄດ້ບັນລຸຂໍ້ຕົກລົງ ກັບປະເທດເພື່ອນບ້ານມຽນມາ ທີ່ຈະສົ່ງອົບພະຍົບກັບຄືນບ້ານ ຈຳນວນຫລາຍເຖິງ 130,000 ຄົນ ຜູ້ທີ່ໄດ້ຫລົບໜີຈາກຄວາມ ຮຸນແຮງ ແລະການຂັດແຍ້ງກັນຢູ່ໃນຟາກຊາຍແດນມຽນມາ ໃນ ຫລາຍສິບປີທີ່ຜ່ານມາ ພວກກຸ່ມສິດທິມະນຸດ ແລະນັກເຄຶ່ອນ ໄຫວ ພາກັນກ່າວວ່າ ຊາວອົບພະຍົບເຫລົ່ານັ້ນຄວນຈະຖືກສົ່ງ ກັບຄືນເມືອບ້ານ ກໍຕໍ່ເມື່ອສະພາບການດ້ານຄວາມປອດໄພດີ ຂື້ນ ແລະເສດຖະກິດ ພາຍໃນປະເທດມີຄວາມແຂງແຮງຂຶ້ນ ແລ້ວເທົ່ານັ້ນ ອິງຕາມລາຍງານຂອງ Ron Coben ນັກຂ່າວ ວີໂອເອທີ່ບາງກອກ ຊຶ່ງ ກິ່ງສະຫວັນ ມີລາຍລະອຽດມາສະເໜີ ທ່ານ ໃນອັນດັບຕໍ່ໄປ ຜູ້ນຳທະຫານໄທ ນາຍພົນ ປຣະຍຸດ ຈັນໂອຊາ ກ່າວວ່າ ຈະມີ ການດຳເນີນ ຄວາມພະຍາຍາມຮ່ວມກັນ ໃນການຈັດສົ່ງຄືນເມືອບ້ານ ຊາວອົບພະຍົບ ຫລາຍກວ່າ 100,000 ຄົນ ທີ່ອາໄສຢູ່ໃນສູນອົບພະຍົບຕ່າງໆເລາະຕາມຊາຍແດນໄທ-ມຽນມາ ຊຶ່ງຈຳນວນນຶ່ງໄດ້ຢູ່ທີ່ນັ້ນ ມາເປັນເວລາດົນຮອດ 30 ປີແລ້ວກໍມີ ນາຍພົນ ປຣະຍຸດ ຫົວໜ້າຄະນະຮັກສາຄວາມສະຫງົບແຫ່ງຊາດ ກ່າວວ່າ ປະເທດໄທ ແລະ ມຽນມາ ຈະອຳນວຍຄວາມສະດວກ ໃຫ້ແກ່ການ “ກັບຄືນບ້ານ ຢ່າງປອດໄພ” ຂອງຊາວອົບພະຍົບ ຢ່າງຖືກຕ້ອງຕາມມາດຕະຖານດ້ານສິດທິມະນຸດ ຊາວອົບພະຍົບເຫລົ່ານັ້ນ ຊຶ່ງສ່ວນໃຫຍ່ເປັນຊາວເຜົ່າກະຫລ່ຽງ ຈາກມຽນມາ ແລະມີຊົນ ເຜົ່າສານຮ່ວມຢູ່ດ້ວຍ ໃນບັນດາກຸ່ມອື່ນໆອີກນັ້ນ ໄດ້ຫລົບໜີມາຈາກ ການຂັດແຍ້ງຄັ້ງ ກ່ອນໆ ຕອນທີ່ກຸ່ມຊົນເຜົ່າຕ່າງໆໄດ້ຕໍ່ສູ້ ກັບລັດຖະບານກາງ ເພາະຢາກໄດ້ສິດອຳນາດໃນ ການປົກຄອງຕົນເອງຫລາຍຂຶ້ນ ກຸ່ມຊົນເຜົ່າເຫລົ່ານັ້ນ ສ່ວນໃຫຍ່ແມ່ນໄດ້ບັນລຸການຕົກລົງ ກັບລັດຖະບານ ຫລືບັນລຸຂໍ້ຕົກລົງຢຸດຍິງກັນ ແຕ່ວ່າ ບໍ່ແມ່ນໝົດທຸກຄົນມີຄວາມຮູ້ສຶກວ່າ ມັນປອດໄພແລ້ວທີ່ຈະກັບຄືນເມືອບ້ານ ບັນດາກຸ່ມສິດທິມະນຸດ ໄດ້ສະແດງຄວາມເປັນຫ່ວງ ກ່ຽວກັບຄວາມປອດໄພຂອງພວກອົບພະຍົບ ແລະຄວາມສາມາດໃນການກັບຄືນໄປຫາຊັບສິນບ້ານເຮືອນເກົ່າຂອງເຂົາເຈົ້າ ທີ່ ອາດໄດ້ຖືກຍຶດເອົາໄປແລ້ວ ຫລືອາດໄດ້ຖືກວາງລະເບີດຝັງດິນຢ່າງຫລວງ ຫລາຍ ທ່ານ Bo Kyi ນັກເຄຶ່ອນໄຫວ ທີ່ທຳການປຸກລະດົມ ເພື່ອໃຫ້ມີການປົດປ່ອຍ ນັກໂທດການເມືອງໃນມຽນມາ ກ່າວວ່າ ຄວາມປອດໄພຍັງບໍ່ແໜ້ນໜາ ຢູ່ຕາມເຂດຊາຍແດນ ລັດຖະບານພົນລະເຮືອນໄທ ເຄີຍໄດ້ຍົກບັນຫາການສົ່ງອົບພະຍົບກັບຄືນບ້ານ ຂຶ້ນມາເວົ້າ ກ່ອນແລ້ວໃນອະດີດ ແຕ່ວ່າ ຄວາມຄືບໜ້າເລັກນ້ອຍໃດໆທີ່ໄດ້ມີຂຶ້ນ ແມ່ນໄດ້ມາ ຕໍ່ໜ້າ ການຕິຕຽນຈາກນາໆຊາດ ທ່ານນາງ Debbie Stothard ໂຄສົກຍິງຂອງກຸ່ມສິດທິມະນຸດ Alternative ASEAN Network ຫລື ເຄືອຂ່າຍທາງເລືອກອາຊຽນ ກ່າວວ່າ ເຈົ້າໜ້າທີ່ ທະຫານໄທ ໄດ້ສະແດງ ໃນເຫັນເຖິງການຕົກລົງໃຈ ທີ່ຈະແກ້ໄຂບັນຫາອົບພະຍົບ ໃຫ້ໝົດສີ້ນໄປ ນັບຕັ້ງແຕ່ໄດ້ຍຶດເອົາອຳນາດໃນເດືອນພຶດສະພາ ນັບຕັ້ງແຕ່ຄວາມຮຸນແຮງໄດ້ເກີດຂື້ນ ເມຶ່ອສອງປີກ່ອນ ຢູ່ໃນເຂດຊົນເຜົ່າໂຣຮິງຢາ ຂອງມຽນ ມາ ຄວາມເຄັ່ງຕືງໄດ້ເພີ້ມທະວີຂື້ນ ລະຫວ່າງຊາວພຸດກັບ ຊາວມຸສລິມ ທ່ານນາງ Stothard ກ່າວອີກວ່າ ນອກນັ້ນ ພວກອົບພະຍົບຍັງມີຄວາມຢ້ານກົວ ການຖືກ ປະຫັດປະຫານໂດຍກອງທັບມຽນມາ ຊຶ່ງທ່ານນາງກ່າວວ່າ ຍັງຄົງຝ່າຝືນລະເມີດສິດທິມະ ນຸດ ໂດຍບໍ່ໄດ້ຮັບໂທດທັນໃດໆ ຊຶ່ງເປັນສາເຫດສຳຄັນທີ່ເຮັດໃຫ້ຫລາຍໆຄົນ ພາກັນຫລົບ ໜີຂ້າມຊາຍແດນມາ ໃນເບື້ອງຕົ້ນ ບັນດາຜູ້ຕິດຕາມເບິ່ງນຳອົບພະຍົບ ເຊັ່ນ ໂຄສົກຂອງຄະນະກຳມະການອົບພະຍົບກະຫລ່ຽງ ທ່ານນາງ Blooming Night Zan ກ່າວວ່າ ການຂາດລາຍລະອຽດຢູ່ໃນແຜນການນັ້ນ ກໍພາໃຫ້ເປັນຫ່ວງຄືກັນ ຢ່າງໃດກໍຕາມ ທ່ານນາງຫວັງ ວ່າ ການສົ່ງອົບພະຍົບກັບຄືນເມືອ ຈະສີ້ນສຸດລົງຕາມພື້ນຖານຂອງສາກົນ ກຸ່ມສິດທິມະນຸດທັງຫລາຍ ພາກັນຮຽກຮ້ອງໄປຍັງ ຫ້ອງການອົບພະຍົບຂອງ ສະຫະປະຊາ ຊາດ ໃຫ້ຕິດຕາມເບິ່ງນຳຢ່າງໃກ້ຊິດ ໂຄງການສົ່ງອົບພະຍົບ ມຽນມາ ຄືນເມືອບ້ານນັ້ນ ເຂົາເຈົ້າກ່າວວ່າ ການກັບຄືນເມືອບ້ານຂອງເຂົາເຈົ້າ ອາດຈະເປັນການໄວກ່ອນເວລາອັນຄວນ ໂດຍສະເພາະຢ່າງຍິ່ງ ຕໍ່ໜ້າການຕັດການຊ່ວຍເຫລືອແກ່ມຽນມາລົງ ແລະຄວາມຈຳເປັນສຳຫລັບການປະຕິຮູບຕື່ມອີກ ຢູ່ພາຍໃນປະເທດ